title: Provedbena uredba Komisije (EU) 2021/469 оd 18. ožujka 2021. o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198

text:
                  19.3.2021

                  HR

                  Službeni list Europske unije

                  L 96/9

         PROVEDBENA UREDBA KOMISIJE (EU) 2021/469
         оd 18. ožujka 2021.
         o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”),
         uzimajući u obzir Provedbenu uredbu Komisije (EU) 2019/1198 оd 12. srpnja 2019. o uvođenju konačne antidampinške pristojbe na uvoz keramičkih stolnih i kuhinjskih proizvoda podrijetlom iz Narodne Republike Kine (2), a posebno njezin članak 2.,
         budući da:
         A.   MJERE NA SNAZI

                     (1)

                     Vijeće je 13. svibnja 2013. Provedbenom uredbom Vijeća (EU) br. 412/2013 (3) („izvorna uredba”) uvelo konačnu antidampinšku pristojbu na uvoz keramičkih stolnih i kuhinjskih proizvoda („predmetni proizvod”) podrijetlom iz Narodne Republike Kine (NRK).

                     (2)

                     Komisija je 12. srpnja 2019., nakon revizije zbog predstojećeg isteka mjera u skladu s člankom 11. stavkom 2. osnovne uredbe, Provedbenom uredbom (EU) 2019/1198 produljila mjere iz izvorne uredbe za dodatnih pet godina.

                     (3)

                     Komisija je 28. studenoga 2019., nakon ispitnog postupka za sprečavanje izbjegavanja mjera u skladu s člankom 13. stavkom 3. Uredbe (EU) 2016/1036, Provedbenom uredbom (EU) 2019/2131 (4) izmijenila Provedbenu uredbu (EU) 2019/1198.

                     (4)

                     U početnom ispitnom postupku za ispitivanje proizvođača izvoznika u NRK primijenjen je odabir uzorka u skladu s člankom 17. osnovne uredbe.

                     (5)

                     Komisija je za proizvođače izvoznike iz NRK-a u uzorku uvela pojedinačne stope antidampinške pristojbe na uvoz predmetnog proizvoda u rasponu od 13,1 % do 23,4 %. Za proizvođače izvoznike koji surađuju, a nisu uključeni u uzorak, uvedena je stopa pristojbe od 17,9 %. Proizvođači izvoznici koji surađuju, a nisu uključeni u uzorak navedeni su u Prilogu I. Provedbenoj uredbi (EU) 2019/1198, kako je zamijenjena Provedbenom uredbom (EU) 2019/2131. Nadalje, na predmetni proizvod društava iz NRK-a koja se nisu javila ili nisu surađivala u ispitnom postupku uvedena je stopa pristojbe od 36,1 % na razini države.

                     (6)

                     U skladu s člankom 2. Provedbene uredbe (EU) 2019/1198 Komisija može izmijeniti Prilog I. te uredbe tako da se novom proizvođaču izvozniku odobri stopa pristojbe koja se primjenjuje na društva koja surađuju, a nisu uključena u uzorak, odnosno ponderirana prosječna stopa pristojbe od 17,9 %, ako novi proizvođač izvoznik iz NRK-a dostavi dostatne dokaze Komisiji:

                                 (a)

                                 da nije izvozio predmetni proizvod u Uniju tijekom razdoblja ispitnog postupka na kojem se mjere temelje, odnosno od 1. siječnja 2011. do 31. prosinca 2011. („razdoblje početnog ispitnog postupka”);

                                 (b)

                                 da nije povezan ni s jednim od izvoznika ili proizvođača u NRK-u koji podliježu antidampinškim mjerama uvedenima izvornom uredbom; i

                                 (c)

                                 da je nakon kraja razdoblja početnog ispitnog postupka doista izvozio predmetni proizvod u Uniju ili da je preuzeo neopozivu ugovornu obvezu izvoza znatne količine u Uniju.

               B.   ZAHTJEV ZA TRETMAN NOVOG PROIZVOĐAČA IZVOZNIKA

                     (7)

                     Društvo Hunan Legend Porcelain Industry Co., Ltd. („Hunan Legend” ili „podnositelj zahtjeva”) podnijelo je Komisiji zahtjev za odobrenje tretmana novog proizvođača izvoznika čime bi se na njega primjenjivala stopa pristojbe koja se primjenjuje na društva u NRK-u koja surađuju, a nisu uključena u uzorak, tj. 17,9 %. Podnositelj zahtjeva tvrdio je da ispunjava sva tri uvjeta iz članka 2. Provedbene uredbe (EU) 2019/1198.

                     (8)

                     Kako bi se utvrdilo ispunjava li podnositelj zahtjeva uvjete za odobrenje tretmana novog proizvođača izvoznika kako su utvrđeni u članku 2. Provedbene uredbe (EU) 2019/1198 („uvjeti za tretman novog proizvođača izvoznika”), Komisija je podnositelju zahtjeva prvo poslala upitnik u kojemu je zatražila dokaze o ispunjavanju tih uvjeta.

                     (9)

                     Nakon analize odgovora na upitnik Komisija je zatražila dodatne informacije i popratne dokaze, koje je podnositelj zahtjeva dostavio.

                     (10)

                     Komisija je nastojala provjeriti sve podatke koje je smatrala potrebnima kako bi utvrdila ispunjava li podnositelj zahtjeva uvjete za tretman novog proizvođača izvoznika. U tu je svrhu dokaze koje je podnositelj zahtjeva dostavio u odgovoru na upitnik Komisija analizirala provjerom različitih internetskih baza podataka, uključujući Orbis (5) i Qichachu (6), te usporedbom podataka o društvu s podacima dostavljenima u prethodnim predmetima i javno dostupnim podacima na internetu. Komisija je istodobno obavijestila industriju Unije o podnositeljevu zahtjevu te ju je pozvala da po potrebi iznese primjedbe. Od industrije Unije nisu primljene nikakve primjedbe.

               C.   ANALIZA ZAHTJEVA

                     (11)

                     U pogledu uvjeta iz članka 2. točke (a) Provedbene uredbe (EU) 2019/1198 da podnositelj zahtjeva nije izvozio predmetni proizvod u Uniju tijekom razdoblja ispitnog postupka na kojem se temelje mjere, odnosno od 1. siječnja 2011. do 31. prosinca 2011. („razdoblje početnog ispitnog postupka”), Komisija je utvrdila da podnositelj zahtjeva tada nije postojao kao društvo. Statut društva Hunan Legend i njegova dozvola za rad datiraju iz svibnja 2014. Zbog toga podnositelj zahtjeva nije mogao izvoziti predmetni proizvod u Uniju tijekom razdoblja ispitnog postupka i stoga ispunjava taj uvjet.

                     (12)

                     U pogledu uvjeta iz članka 2. točke (b) Provedbene uredbe (EU) 2019/1198 da podnositelj zahtjeva nije povezan ni s jednim izvoznikom ili proizvođačem koji podliježu antidampinškim mjerama uvedenima izvornom uredbom, Komisija je utvrdila da Hunan Legend nije povezan ni s jednim od kineskih proizvođača izvoznika koji podliježu početnim antidampinškim mjerama. Prema bazi podataka Qichachi, jedini dioničar društva Hunan Legend g. Liang Feiqiao ne posjeduje ni ne drži dionice ni jednog društva koje se bavi proizvodnjom, preradom, prodajom ili kupnjom predmetnog proizvoda, osim društva Hunan Legend. Međutim, vlasnički udio bio je drukčiji kada je Hunan Legend osnovan. Do studenoga 2016. jedan kineski proizvođač izvoznik koji proizvodi predmetni proizvod i na kojeg se primjenjuje pojedinačna pristojba od 18,3 %, Hunan Hualian China Industry Co. Ltd. („Hunan Hualian”), imao je 49 % dionica u društvu Hunan Legend, dok je g. Liang Feiqiao držao preostalih 51 %. U studenome 2016. Hunan Hualian prenio je sve svoje dionice na g. Lianga Feiqiaoa ugovorom o prijenosu dionica koji su sklopile te dvije stranke i u kojem su utvrđeni uvjeti prijenosa. Nakon prijenosa g. Liang Feiqiao postao je jedini dioničar društva Hunan Legend, a podnositelj zahtjeva i Hunan Hualian prekinuli su svoj odnos.

                     (13)

                     Društvo Hunan Legend počelo je izvoziti krajem 2017., a od 2019. izvozi u EU, tj. nakon što se društvo Hunan Hualian povuklo kao dioničar 2016. Osim toga, ključni dokumenti društva u kojima se utvrđuje struktura društva Hunan Legend, njegov sadašnji statut i njegova knjiga izlaznih računa ne upućuju na to da podnositelj zahtjeva ima povezana društva. Naime, Komisija nije utvrdila postojanje odnosa definiranog Provedbenom uredbom Komisije (EU) 2015/2447 (7). Stoga podnositelj zahtjeva ispunjava taj uvjet.

                     (14)

                     U pogledu uvjeta iz članka 2. točke (c) Provedbene uredbe (EU) 2019/1198 da je podnositelj zahtjeva doista izvozio predmetni proizvod u Uniju nakon razdoblja početnog ispitnog postupka ili da je preuzeo neopozivu ugovornu obvezu izvoza znatne količine u Uniju, Komisija je utvrdila da je podnositelj zahtjeva izvozio u Uniju 2019., dakle nakon razdoblja početnog ispitnog postupka. Podnositelj zahtjeva dostavio je račune, popis pakiranja, teretnicu i potvrdu o plaćanju narudžbe koju je 2019. izvršilo društvo u Danskoj. Stoga podnositelj zahtjeva ispunjava taj uvjet.

                     (15)

                     U skladu s tim podnositelj zahtjeva ispunjava sva tri uvjeta za odobrenje tretmana novog proizvođača izvoznika, kako je utvrđeno u članku 2. Provedbene uredbe (EU) 2019/1198, te bi taj zahtjev stoga trebalo prihvatiti. Prema tome bi se na podnositelja zahtjeva trebala primjenjivati antidampinška pristojba od 17,9 % za društva koja surađuju, a nisu uključena u uzorak početnog ispitnog postupka.

               D.   OBJAVA

                     (16)

                     Podnositelj zahtjeva i industrija Unije obaviješteni su o bitnim činjenicama i razmatranjima na temelju kojih se smatralo primjerenim društvu Hunan Legend Porcelain Industry Co., Ltd. („Hunan Legend”) odobriti stopu antidampinške pristojbe koja se primjenjuje na društva koja surađuju, a nisu uključena u uzorak početnog ispitnog postupka.

                     (17)

                     Strankama je omogućeno iznošenje primjedbi. Nije zaprimljena nijedna primjedba.

                     (18)

                     Uredba je u skladu s mišljenjem Odbora uspostavljenog člankom 15. stavkom 1. osnovne uredbe,

               DONIJELA JE OVU UREDBU:

            Članak 1.
            Sljedeće društvo dodaje se u Prilog I. Provedbenoj uredbi (EU) 2019/1198, u kojem se nalazi popis društava koja surađuju, a nisu uključena u uzorak:

                        Društvo

                        Dodatna oznaka
                        TARIC

                        Hunan Legend Porcelain Industry Co., Ltd.

                        C608

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.

            Sastavljeno u Bruxellesu 18. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  SL L 189, 15.7.2019., str. 8.

            (3)  Provedbena uredba Vijeća (EU) br. 412/2013 od 13. svibnja 2013. o uvođenju konačne antidampinške pristojbe i konačnoj naplati privremene pristojbe uvedene na uvoz keramičkih stolnih i kuhinjskih proizvoda podrijetlom iz Narodne Republike Kine (SL L 131, 15.5.2013., str. 1.).

            (4)  Provedbena uredba Komisije (EU) 2019/2131 оd 28. studenoga 2019. o izmjeni Provedbene uredbe (EU) 2019/1198 o uvođenju konačne antidampinške pristojbe na uvoz keramičkih stolnih i kuhinjskih proizvoda podrijetlom iz Narodne Republike Kine nakon revizije zbog predstojećeg isteka mjera na temelju članka 11. stavka 2. Uredbe (EU) 2016/1036 Europskog parlamenta i Vijeća (SL L 321, 12.12.2019., str. 139.).

            (5)  Orbis je globalni pružatelj korporativnih informacija koji obuhvaća više od 220 milijuna poduzeća u cijelom svijetu. Uglavnom pruža standardizirane informacije o privatnim poduzećima i korporativnim strukturama.

            (6)  Qichacha je privatna profitna baza podataka u kineskom vlasništvu koja potrošačima/stručnjacima pruža poslovne podatke, informacije o kreditima i analitičke podatke o privatnim i javnim poduzećima u Kini.

            (7)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.). Člankom 127. Provedbene uredbe (EU) 2015/2447 (Carinski zakonik EU-a) propisano je da se dvije osobe smatraju međusobno povezanima ako je ispunjen jedan od sljedećih uvjeta: (a) ako je jedna osoba rukovoditelj ili direktor u poduzeću druge osobe; (b) ako su pravno priznati poslovni partneri; (c) ako su u odnosu poslodavca i posloprimca; (d) ako treća osoba izravno ili neizravno posjeduje, kontrolira ili drži 5 % ili više udjela ili dionica s pravom glasa obiju osoba; (e) ako jedna osoba izravno ili neizravno kontrolira drugu; (f) ako obje osobe izravno ili neizravno kontrolira treća osoba; (g) ako zajedno izravno ili neizravno kontroliraju treću osobu; ili (h) ako su članovi iste obitelji. Osobe koje su poslovno povezane na način da je jedna od njih jedini zastupnik, jedini distributer ili jedini koncesionar druge, bez obzira na to kako je odnos opisan, smatraju se međusobno povezanima samo ako su obuhvaćene kriterijima iz prethodne rečenice.


title: Provedbena uredba Komisije (EU) 2021/772 оd 10. svibnja 2021. o izmjeni Provedbene uredbe (EU) 2020/977 u pogledu privremenih mjera povezanih s kontrolama proizvodnje ekoloških proizvoda, a posebno u pogledu razdoblja primjene (Tekst značajan za EGP)

text:
                  11.5.2021

                  HR

                  Službeni list Europske unije

                  L 165/28

         PROVEDBENA UREDBA KOMISIJE (EU) 2021/772
         оd 10. svibnja 2021.
         o izmjeni Provedbene uredbe (EU) 2020/977 u pogledu privremenih mjera povezanih s kontrolama proizvodnje ekoloških proizvoda, a posebno u pogledu razdoblja primjene
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 28. stavak 6., članak 30. stavak 2. treći podstavak i članak 38. točke (c), (d) i (e),
         budući da:

                     (1)

                     Pandemija bolesti COVID-19 i velika ograničenja kretanja uvedena u državama članicama i trećim zemljama u obliku nacionalnih mjera izniman su izazov za države članice i subjekte kad je riječ o provedbi kontrola utvrđenih u Uredbi (EZ) br. 834/2007 te uredbama Komisije (EZ) br. 889/2008 (2) i (EZ) br. 1235/2008 (3).

                     (2)

                     S obzirom na posebne okolnosti povezane s tekućom krizom uzrokovanom pandemijom bolesti COVID-19, Provedbena uredba Komisije (EU) 2020/977 (4) omogućuje državama članicama da primijene privremene mjere kojima se odstupa od uredaba (EZ) br. 889/2008 i (EZ) br. 1235/2008 u pogledu sustava kontrola proizvodnje ekoloških proizvoda i određenih postupaka u okviru sustava TRACES (Trade Control and Expert System).

                     (3)

                     Države članice obavijestile su Komisiju da će s obzirom na krizu povezanu s pandemijom bolesti COVID-19 određeni ozbiljni poremećaji u funkcioniranju njihovih sustava kontrola u ekološkom sektoru biti prisutni i nakon 1. veljače 2021.

                     (4)

                     Osim toga, kad je riječ o službenim kontrolama i drugim službenim aktivnostima obuhvaćenima Uredbom (EU) 2017/625 Europskog parlamenta i Vijeća (5), Provedbenom uredbom Komisije (EU) 2020/466 (6) državama članicama dopušteno je da primjenjuju privremene mjere kako bi se izbjegli ozbiljni rizici za zdravlje osoblja nadležnih tijela, s obzirom na poteškoće u provedbi tih kontrola i aktivnosti ako je to potrebno za upravljanje povezanim ozbiljnim poremećajima u sustavima kontrole država članica. Razdoblje primjene te uredbe produljeno je Provedbenom uredbom Komisije (EU) 2021/83 (7) do 1. srpnja 2021. Stoga je primjereno da se odstupanja predviđena Provedbenom uredbom (EU) 2020/977 nastave primjenjivati u istom razdoblju koje je predviđeno Provedbenom uredbom (EU) 2020/466.

                     (5)

                     U članku 1. stavku 6. Provedbene uredbe (EU) 2020/977 utvrđen je niži postotak nego u članku 92.c stavku 2. drugom podstavku točki (c) Uredbe (EZ) br. 889/2008 u pogledu inspekcijskih pregleda i posjeta koji se nenajavljeno provode u skladu s člankom 65. stavcima 1. i 4. Uredbe (EZ) br. 889/2008. Kako bi se ti inspekcijski pregledi i posjeti zaista mogli sigurno provesti, primjereno je omogućiti da se za te nenajavljene inspekcijske preglede i posjete pošalje obavijest 24 sata unaprijed.

                     (6)

                     Provedbenu uredbu (EU) 2020/977 trebalo bi stoga na odgovarajući način izmijeniti.

                     (7)

                     Važno je da se ne prekine kontinuitet primjene odredbi Provedbene uredbe (EU) 2020/977 koja se produljuje ovom Uredbom. Stoga je primjereno da se ova Uredba retroaktivno primjenjuje od 1. veljače 2021.

                     (8)

                     Mjere propisane ovom Uredbom u skladu su s mišljenjem Odbora za ekološku proizvodnju,

               DONIJELA JE OVU UREDBU:

            Članak 1.
            Provedbena uredba (EU) 2020/977 mijenja se kako slijedi:

                        1.

                        Članak 1. mijenja se kako slijedi:

                                    (a)

                                    u stavku 6. dodaje se sljedeći podstavak:
                                    „Međutim, prije takvih inspekcijskih pregleda i posjeta može se dostaviti kratka obavijest najviše 24 sata unaprijed kako bi se inspektorima osigurao pristup prostorima subjekta i to u sigurnim okolnostima.”;

                                    (b)

                                    u stavku 7. datum „1. veljače 2021.” zamjenjuje se datumom „1. srpnja 2021.”.

                        2.

                        Članak 3. mijenja se kako slijedi:

                                    (a)

                                    u drugom, trećem i petom stavku datum „1. veljače 2021.” zamjenjuje se datumom „1. srpnja 2021.”;

                                    (b)

                                    u četvrtom stavku datum „31. prosinca 2020.” zamjenjuje se datumom „1. srpnja 2021.”.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Članak 1. stavak 1. točka (b) i članak 1. stavak 2. primjenjuju se od 1. veljače 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 189, 20.7.2007., str. 1.

            (2)  Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18.9.2008., str. 1.).

            (3)  Uredba Komisije (EZ) br. 1235/2008 od 8. prosinca 2008. o detaljnim pravilima za provedbu Uredbe Vijeća (EZ) br. 834/2007 s obzirom na režime za uvoz ekoloških proizvoda iz trećih zemalja (SL L 334, 12.12.2008., str. 25.).

            (4)  Provedbena uredba Komisije (EU) 2020/977 оd 7. srpnja 2020. o odstupanju od uredaba (EZ) br. 889/2008 i (EZ) br. 1235/2008 u pogledu kontrola proizvodnje ekoloških proizvoda zbog pandemije COVID-19 (SL L 217, 8.7.2020., str. 1.).

            (5)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).

            (6)  Provedbena uredba Komisije (EU) 2020/466 оd 30. ožujka 2020. o privremenim mjerama za obuzdavanje rizika za zdravlje ljudi, životinja i bilja te dobrobit životinja tijekom određenih ozbiljnih poremećaja u sustavima kontrola država članica zbog bolesti uzrokovane koronavirusom (COVID-19) (SL L 98, 31.3.2020., str. 30.).

            (7)  Provedbena uredba Komisije (EU) 2021/83 оd 27. siječnja 2021. o izmjeni Provedbene uredbe (EU) 2020/466 u pogledu provedbe službenih kontrola i drugih službenih aktivnosti koje provode posebno ovlaštene fizičke osobe te razdoblja primjene privremenih mjera (SL L 29, 28.1.2021., str. 23.).


title: Provedbena uredba Komisije (EU) 2019/936 оd 6. lipnja 2019. o izmjeni provedbenih uredbi (EU) br. 808/2014, (EU) br. 809/2014 i (EU) br. 908/2014 u pogledu financijskih instrumenata uspostavljenih u okviru programa za ruralni razvoj

text:
                  7.6.2019

                  HR

                  Službeni list Europske unije

                  L 149/58

         PROVEDBENA UREDBA KOMISIJE (EU) 2019/936
         оd 6. lipnja 2019.
         o izmjeni provedbenih uredbi (EU) br. 808/2014, (EU) br. 809/2014 i (EU) br. 908/2014 u pogledu financijskih instrumenata uspostavljenih u okviru programa za ruralni razvoj
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (1), a posebno njezin članak 8. stavak 3.,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (2), a posebno njezin članak 36. stavak 6. i članak 62. stavak 2. točku (a),
         budući da:

                     (1)

                     Mogućnost uspostave financijskih instrumenata kojima se doprinosi europskih strukturnih i investicijskih fondova kombiniraju s financijskim proizvodima Europske investicijske banke u okviru Europskog fonda za strateška ulaganja uvedena je u članku 38. stavku 1. točki (c) Uredbe (EU) br. 1303/2013 Europskog parlamenta i Vijeća (3) Uredbom (EU, Euratom) 2018/1046 Europskog parlamenta i Vijeća (4).

                     (2)

                     Ta se nova odredba primjenjuje i na financijske instrumente uspostavljene u okviru programa Europskog poljoprivrednog fonda za ruralni razvoj (EPFRR). Neka provedbena pravila utvrđena u provedbenim uredbama Komisije (EU) br. 808/2014 (5), (EU) br. 809/2014 (6) i (EU) br. 908/2014 (7) sadržavaju upućivanja na financijske instrumente iz članka 38. stavka 1. Uredbe (EU) br. 1303/2013 prije njezine izmjene Uredbom (EU, Euratom) 2018/1046. U relevantne odredbe tih akata trebalo bi stoga uvesti upućivanje na novu točku (c) u članku 38. stavku 1.

                     (3)

                     Provedbene uredbe (EU) br. 808/2014, (EU) br. 809/2014 i (EU) br. 908/2014 trebalo bi stoga na odgovarajući način izmijeniti.

                     (4)

                     Mjere predviđene ovom Uredbom u skladu su s mišljenjem Odbora za ruralni razvoj i Odbora za poljoprivredne fondove,

               DONIJELA JE OVU UREDBU:

            Članak 1.
            U točki 10. podtočki (c) dijela 1. Priloga I. Provedbenoj uredbi (EU) br. 808/2014 drugi podstavak mijenja se kako slijedi:

               „Kada mjera ili vrsta operacije sa specifičnom stopom doprinosa iz EPFRR-a pridonosi financijskim instrumentima iz članka 38. stavka 1. točaka (b) i (c) Uredbe (EU) br. 1303/2013, u tablici se odvojeno navode stope doprinosa za financijske instrumente i za ostale operacije te okvirni iznos EPFRR-a koji odgovara planiranom doprinosu financijskom instrumentu.”

            Članak 2.
            Provedbena uredba (EU) br. 809/2014 mijenja se kako slijedi:

                        (a)

                        u članku 48. stavak 6. zamjenjuje se sljedećim:

                           „6.   Kad je riječ o financijskim instrumentima iz članka 38. stavka 1. točaka (b) i (c) Uredbe (EU) br. 1303/2013, stavci 1. do 5. tog članka ne primjenjuju se ni na doprinos financijskom instrumentu ni na potporu krajnjem primatelju. Međutim, primjenjuju se članci 58. i 59. Uredbe (EU) br. 1306/2013 i članak 9. Delegirane uredbe Komisije (EU) br. 480/2014 (*1).

                           (*1)  Delegirana uredba Komisije (EU) br. 480/2014 оd 3. ožujka 2014. o dopuni Uredbe (EU) br. 1303/2013 Europskog parlamenta i Vijeća o utvrđivanju zajedničkih odredbi Europskog fonda za regionalni razvoj, Europskog socijalnog fonda, Kohezijskog fonda, Europskog poljoprivrednog fonda za ruralni razvoj i Europskog fonda za pomorstvo i ribarstvo te o utvrđivanju općih odredbi Europskog fonda za regionalni razvoj, Europskog socijalnog fonda, Kohezijskog fonda i Europskog fonda za pomorstvo i ribarstvo (SL L 138, 13.5.2014., str. 5.).”"

                        (b)

                        u članku 51. stavak 5. zamjenjuje se sljedećim:

                           „5.   Kad je riječ o financijskim instrumentima iz članka 38. stavka 1. točaka (b) i (c) Uredbe (EU) br. 1303/2013, stavci 1. do 4. tog članka ne primjenjuju se ni na doprinos financijskom instrumentu ni na potporu krajnjem primatelju. Međutim, primjenjuju se članci 58. i 59. Uredbe (EU) br. 1306/2013 i članak 9. Delegirane uredbe (EU) br. 480/2014.”

            Članak 3.
            U članku 22. stavku 2. Provedbene uredbe (EU) br. 908/2014 treći podstavak zamjenjuje se sljedećim:

               „U pogledu financijskih instrumenata uspostavljenih u skladu s člankom 38. stavkom 1. točkama (b) i (c) Uredbe (EU) br. 1303/2013 izdaci se prijavljuju u odnosu na referentno razdoblje navedeno u prvom podstavku kad se ispune uvjeti za svaki sljedeći zahtjev za međuplaćanje kako je navedeno u članku 41. stavku 1. te uredbe.”

            Članak 4.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. lipnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 487.

            (2)  SL L 347, 20.12.2013., str. 549.

            (3)  Uredba (EU) br. 1303/2013 Europskog parlamenta i vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

            (4)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (5)  Provedbena uredba Komisije (EU) br. 808/2014 od 17. srpnja 2014. o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR) (SL L 227, 31.7.2014., str. 18.).

            (6)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnost (SL L 227, 31.7.2014., str. 69.).

            (7)  Provedbena uredba Komisije (EU) br. 908/2014 оd 6. kolovoza 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu agencija za plaćanje i drugih tijela, financijskog upravljanja, poravnanja računa, pravila o kontroli, jamstava i transparentnosti (SL L 255, 28.8.2014., str. 59.).


title: Provedbena uredba Komisije (EU) 2019/972 оd 7. lipnja 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Džiugas” (ZOZP))

text:
                  14.6.2019

                  HR

                  Službeni list Europske unije

                  L 157/1

         PROVEDBENA UREDBA KOMISIJE (EU) 2019/972
         оd 7. lipnja 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Džiugas” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Litve za upis naziva „Džiugas” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Džiugas” potrebno je upisati u registar,

               DONIJELA JE OVU UREDBU:

            Članak 1.
            Naziv „Džiugas” (ZOZP) upisuje se u registar.
            Naziv iz prvog stavka odnosi se na proizvod iz razreda 1.3. Sirevi iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. lipnja 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  SL C 28, 23.1.2019., str. 3.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2019/1036 оd 18. lipnja 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla „Zagorski mlinci” (ZOZP)

text:
                  25.6.2019

                  HR

                  Službeni list Europske unije

                  L 168/1

         PROVEDBENA UREDBA KOMISIJE (EU) 2019/1036
         оd 18. lipnja 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla „Zagorski mlinci” (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Hrvatske za upis naziva „Zagorski mlinci” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Zagorski mlinci” potrebno je upisati u registar,

               DONIJELA JE OVU UREDBU:

            Članak 1.
            Naziv „Zagorski mlinci” (ZOZP) upisuje se u registar.
            Naziv iz prvog stavka odnosi se na proizvod iz razreda 2.3. Kruh, fino pecivo, kolači, slastice, keksi i drugi pekarski proizvodi iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. lipnja 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  SL C 464, 27.12.2018., str. 7.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2019/1353 оd 20. kolovoza 2019 o 304. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  20.8.2019

                  HR

                  Službeni list Europske unije

                  L 217/1

         PROVEDBENA UREDBA KOMISIJE (EU) 2019/1353
         оd 20. kolovoza 2019
         o 304. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 1.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 14. kolovoza 2019. dodati dva unosa na popis osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora. Prilog I. Uredbi (EZ) br. 881/2002 trebalo bi stoga na odgovarajući način izmijeniti.

                     (3)

                     Kako bi se osigurala djelotvornost mjera predviđenih ovom Uredbom, ona bi trebala odmah stupiti na snagu,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. kolovoza 2019.

                  Za Komisiju,

                  u ime predsjednika,

                  Voditeljica Službe za instrumente vanjske politike

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 pod naslov „Fizičke osobe” dodaju se sljedeći unosi:

                        1.

                           „ALI MAYCHOU () (pouzdana alias imena: a) Abderahmane al Maghrebi b) Abderrahmane le Marocain; nepouzdani alias: Abou Abderahmane Sanhaji). Datum rođenja: 25.5.1983. Mjesto rođenja: Taza, Maroko. Adresa: Mali. Državljanstvo: marokansko. Broj putovnice: Marokanski broj V06359364 Nacionalni identifikacijski broj: Marokanska osobna iskaznica AB704306. Datum uvrštenja u skladu s člankom 7.d stavkom 2. točkom (i): 14.8.2019.”

                        2.

                           „BAH AG MOUSSA (pouzdana alias imena: a) Ag Mossa b) Ammi Salim). Državljanstvo: malijsko. Datum uvrštenja u skladu s člankom 7.d stavkom 2. točkom (i): 14.8.2019.”


title: Provedbena uredba Komisije (EU) 2019/1583 оd 25. rujna 2019. o izmjeni Provedbene uredbe (EU) 2015/1998 o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa u pogledu mjera kibersigurnosti (Tekst značajan za EGP.)

text:
                  26.9.2019

                  HR

                  Službeni list Europske unije

                  L 246/15

         PROVEDBENA UREDBA KOMISIJE (EU) 2019/1583
         оd 25. rujna 2019.
         o izmjeni Provedbene uredbe (EU) 2015/1998 o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa u pogledu mjera kibersigurnosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o zajedničkim pravilima u području zaštite civilnog zračnog prometa i stavljanju izvan snage Uredbe (EZ) br. 2320/2002 (1), a posebno njezin članak 1. i članak 4. stavak 3.,
         budući da:

                     (1)

                     Jedan je od glavnih ciljeva Uredbe (EZ) br. 300/2008 pružiti osnovu za zajedničko tumačenje Priloga 17. (Prilog o zaštiti) Konvenciji o međunarodnom civilnom zrakoplovstvu (2) od 7. prosinca 1944., 10. izdanje iz 2017., čije su potpisnice sve države članice EU-a.

                     (2)

                     Ti će se ciljevi postići (a) utvrđivanjem zajedničkih pravila i zajedničkih osnovnih standarda u području zaštite zračnog prometa te (b) uspostavljanjem mehanizama za praćenje usklađenosti.

                     (3)

                     Svrha izmjene provedbenog zakonodavstva je pružanje podrške državama članicama pri osiguravanju potpune usklađenosti s najnovijom izmjenom (16. izmjenom) Priloga 17. Konvenciji o međunarodnom civilnom zrakoplovstvu, kojom su uvedeni novi standardi u okviru poglavlja 3.1.4. povezani s nacionalnom organizacijom i nadležnim tijelom te poglavlja 4.9.1. povezani s preventivnim mjerama u pogledu kibersigurnosti.

                     (4)

                     Prenošenjem tih standarda u provedbeno zakonodavstvo na razini EU-a u području zaštite zračnog prometa osigurat će se da nadležna tijela uspostave i provode postupke za primjereno, praktično i pravodobno razmjenjivanje relevantnih informacija kako bi se pomoglo drugim nacionalnim tijelima i agencijama, operatorima zračnih luka, zračnim prijevoznicima i ostalim subjektima na koje se to odnosi u provođenju učinkovitih procjena rizika u području sigurnosti koje se odnose na njihove aktivnosti te na taj način te subjekte podrže u provođenju učinkovitih procjena rizika koje se odnose na, među ostalim, kibersigurnost i provođenju mjera za borbu protiv kibernetičkih prijetnji.

                     (5)

                     U Direktivi (EU) 2016/1148 Europskog parlamenta i Vijeća (3) o mjerama za visoku zajedničku razinu sigurnosti mrežnih i informacijskih sustava širom Unije (Direktiva NIS) utvrđuju se mjere za postizanje visoke zajedničke razine sigurnosti mrežnih i informacijskih sustava širom Unije kako bi se poboljšalo funkcioniranje unutarnjeg tržišta. Mjere koje proizlaze iz Direktive NIS i ove Uredbe trebale bi se koordinirati na nacionalnoj razini kako bi se izbjegli nedostaci i udvostručavanje obveza.

                     (6)

                     Provedbenu uredbu Komisije (EU) 2015/1998 (4) trebalo bi stoga na odgovarajući način izmijeniti.

                     (7)

                     Mjere predviđene ovom Uredbom u skladu su s mišljenjem Odbora za zaštitu civilnog zračnog prometa osnovanog na temelju članka 19. stavka 1. Uredbe (EZ) br. 300/2008,

               DONIJELA JE OVU UREDBU:

            Članak 1.
            Prilog Provedbenoj uredbi (EU) 2015/1998 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu 31. prosinca 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. rujna 2019.

                  Za Komisiju

                  Predsjednik

               Jean-Claude JUNCKER

            (1)  SL L 97, 9.4.2008., str. 72.

            (2)  https://icao.int/publications/pages/doc7300.aspx

            (3)  Direktiva (EU) 2016/1148 Europskog parlamenta i Vijeća od 6. srpnja 2016. o mjerama za visoku zajedničku razinu sigurnosti mrežnih i informacijskih sustava širom Unije (SL L 194, 19.7.2016., str. 1.).

            (4)  Provedbena uredba Komisije (EU) 2015/1998 оd 5. studenoga 2015. o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa (SL L 299, 14.11.2015., str. 1.).

            PRILOG
            Prilog Provedbenoj uredbi (EU) 2015/1998 mijenja se kako slijedi:

                        (1)

                        dodaje se sljedeća točka 1.0.6.:

                                    „1.0.6

                                    Nadležno tijelo uspostavlja i provodi postupke za primjereno, praktično i pravodobno razmjenjivanje relevantnih informacija kako bi se pomoglo drugim nacionalnim tijelima i agencijama, operatorima zračnih luka, zračnim prijevoznicima i ostalim subjektima u provođenju učinkovitih procjena rizika u području sigurnosti koje se odnose na njihove aktivnosti.”;

                        (2)

                        dodaje se sljedeća točka 1.7.:
                        „1.7.   ODREĐIVANJE KLJUČNIH SUSTAVA INFORMACIJSKE I KOMUNIKACIJSKE TEHNOLOGIJE U PODRUČJU CIVILNOG ZRAKOPLOVSTVA I PODATAKA TE NJIHOVA ZAŠTITA OD KIBERNETIČKIH PRIJETNJI

                                    1.7.1

                                    Nadležno tijelo osigurava da operatori zračnih luka, zračni prijevoznici i subjekti kako su definirani u nacionalnom programu zaštite civilnog zračnog prometa utvrđuju i štite svoje ključne sustave informacijske i komunikacijske tehnologije te podatke koji se upotrebljavaju u civilnom zrakoplovstvu od kibernapada koji bi mogli utjecati na zaštitu civilnog zračnog prometa.

                                    1.7.2

                                    Operatori zračnih luka, zračni prijevoznici i subjekti u svojem programu zaštite ili bilo kojem relevantnom dokumentu na koji se upućuje u programu zaštite utvrđuju ključne sustave informacijske i komunikacijske tehnologije te podatke iz točke 1.7.1.
                                    U programu zaštite ili bilo kojem relevantnom dokumentu na koji se upućuje u programu zaštite navode se mjere kojima se osigurava zaštita od kibernapada, kako je opisano u točki 1.7.1., njihovo otkrivanje, odgovor na njih i oporavak od njih.

                                    1.7.3

                                    Detaljne mjere za zaštitu tih sustava i podataka od nezakonitog manipuliranja određuju se, razvijaju i primjenjuju u skladu s procjenom rizika koju provodi operator zračne luke, zračni prijevoznik ili subjekt, ovisno o slučaju.

                                    1.7.4

                                    Ako je u jednoj državi članici za mjere povezane s kibernetičkim prijetnjama nadležan određeni subjekt ili određena agencija, taj subjekt ili agencija mogu se proglasiti nadležnima za koordinaciju i/ili praćenje odredbi ove Uredbe povezanih s kibersigurnošću.

                                    1.7.5

                                    Ako se na operatore zračnih luka, zračne prijevoznike i subjekte kako su definirani u nacionalnom programu zaštite civilnog zračnog prometa primjenjuju drugi zahtjevi u pogledu kibersigurnosti koji proizlaze iz drugog zakonodavstva EU-a ili nacionalnog zakonodavstva, nadležno tijelo usklađenost sa zahtjevima ove Uredbe može zamijeniti usklađenošću s elementima drugog zakonodavstva EU-a ili nacionalnog zakonodavstva. Nadležno tijelo zajedno s drugim relevantnim nadležnim tijelima osigurava koordinirane ili kompatibilne sustave nadzora.”;

                        (3)

                        točka 11.1.2. zamjenjuje se sljedećim:

                                    „11.1.2.

                                    Sljedeće osoblje mora uspješno proći proširenu ili standardnu provjeru podobnosti:

                                                a)

                                                osobe koje se zapošljavaju za provedbu ili za preuzimanje odgovornosti za provedbu zaštitnog pregleda, kontrole pristupa ili drugih zaštitnih kontrola izvan zaštitno ograničenog područja;

                                                b)

                                                osobe koje smiju bez pratnje pristupiti zračnom teretu i zračnoj pošti, kompanijskoj pošti zračnog prijevoznika, kompanijskim materijalima zračnog prijevoznika, zalihama za opskrbu tijekom leta i zalihama za opskrbu zračne luke na koje se primjenjuju zaštitne kontrole;

                                                c)

                                                osobe koje imaju administratorska prava ili smiju bez pratnje i bez ograničenja pristupiti ključnim sustavima informacijske i komunikacijske tehnologije te podacima koji se upotrebljavaju za svrhu zaštite civilnog zrakoplovstva, kako je opisano u točki 1.7.1., u skladu s nacionalnim programom zaštite zračnog prometa ili su na neki drugi način određene prilikom procjene rizika u skladu s točkom 1.7.3.

                                          Ako u ovoj Uredbi nije drukčije određeno, o tome treba li obaviti proširenu ili standardnu provjeru podobnosti odlučuje nadležno tijelo u skladu s važećim nacionalnim pravilima.”;

                        (4)

                        dodaje se sljedeća točka 11.2.8.:
                        „11.2.8   Osposobljavanje osoba čija su uloga i odgovornost povezane s kibernetičkim prijetnjama

                                    11.2.8.1

                                    Osobe koje provode mjere iz točke 1.7.2. moraju posjedovati vještine i sposobnosti potrebne za učinkovito izvršavanje dodijeljenih zadaća. O relevantnim kibernetičkim rizicima informiraju se samo kad je to nužno.

                                    11.2.8.2

                                    Osobe koje imaju pristup podacima ili sustavima prolaze odgovarajuće i specifično osposobljavanje povezano s poslom razmjerno njihovoj ulozi i odgovornostima, a među ostalim o relevantnim rizicima ih se obavještava ako to zahtijeva njihova funkcija. Nadležno tijelo ili subjekt ili agencija iz točke 1.7.4. utvrđuje ili odobrava sadržaj obuke.”.


title: Provedbena Uredba Komisije (EU) 2019/2091 оd 28. studenoga 2019. o izmjeni Provedbene uredbe (EU) 2015/2197 u vezi s visokokoreliranim valutama u skladu s Uredbom (EU) br. 575/2013 Europskog parlamenta i Vijeća (Tekst značajan za EGP)

text:
                  9.12.2019

                  HR

                  Službeni list Europske unije

                  L 317/38

         PROVEDBENA UREDBA KOMISIJE (EU) 2019/2091
         оd 28. studenoga 2019.
         o izmjeni Provedbene uredbe (EU) 2015/2197 u vezi s visokokoreliranim valutama u skladu s Uredbom (EU) br. 575/2013 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 354. stavak 3.,
         budući da:

                     (1)

                     Kako bi se osiguralo da valutni parovi iz Priloga Provedbenoj uredbi Komisije (EU) 2015/2197 (2) i dalje odražavaju stvarnu korelaciju između relevantnih valuta, potrebno je ažurirati popis visokokoreliranih valuta.

                     (2)

                     Na tom se popisu 31. ožujka 2018. koristi kao završni datum za izračun podataka za trogodišnje i petogodišnje razdoblje koji su potrebni za procjenu valutnih parova u skladu s Uredbom (EU) br. 575/2013.

                     (3)

                     Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo (EBA).

                     (4)

                     S obzirom na to da potrebne izmjene Provedbene uredbe (EU) 2015/2197 ne uključuju znatne promjene u sadržajnom smislu, EBA u skladu s člankom 15. stavkom 1. drugim podstavkom Uredbe (EU) br. 1093/2010 Europskog parlamenta i Vijeća (3) nije provela otvoreno javno savjetovanje smatrajući da bi to bilo nerazmjerno s obzirom na područje primjene i učinak dotičnog nacrta provedbenih tehničkih standarda.

                     (5)

                     Provedbenu uredbu (EU) 2015/2197 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog Provedbenoj uredbi (EU) 2015/2197 zamjenjuje se tekstom iz Priloga ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 27.6.2013., str. 1.

            (2)  Provedbena uredba Komisije (EU) 2015/2197 оd 27. studenoga 2015. o utvrđivanju provedbenih tehničkih standarda u vezi s visokokoreliranim valutama u skladu s Uredbom (EU) br. 575/2013 Europskog parlamenta i Vijeća (SL L 313, 28.11.2015., str. 30.).

            (3)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).

            PRILOG
            Prilog Provedbenoj uredbi Komisije (EU) 2015/2197 zamjenjuje se sljedećim:

                  „PRILOG

                     Popis visokokoreliranih valuta

                     Dio 1. – Popis visokokoreliranih valuta u odnosu na euro (EUR)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), poljski zloti (PLN), rumunjski leu (RON), srpski dinar (RSD), švedska kruna (SEK).

                     Dio 2. – Popis visokokoreliranih valuta u odnosu na UAE dirham (AED)

                  Kineski juan renminbi (CNY), hongkonški dolar (HKD), izraelski novi šekel (ILS), indijska rupija (INR), libanonska funta (LBP), marokanski dirham (MAD), makaovska pataka (MOP), filipinski pezo (PHP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 3. – Popis visokokoreliranih valuta u odnosu na albanski lek (ALL)

                  Bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), danska kruna (DKK), hrvatska kuna (HRK), marokanski dirham (MAD), rumunjski leu (RON), srpski dinar (RSD), euro (EUR).

                     Dio 4. – Popis visokokoreliranih valuta u odnosu na bosanskohercegovačku konvertibilnu marku (BAM)

                  Albanski lek (ALL), bugarski lev (BGN), švicarski franak (CHF), češka kruna (CZK), danska kruna (DKK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), poljski zloti (PLN), rumunjski leu (RON), srpski dinar (RSD), švedska kruna (SEK), euro (EUR).

                     Dio 5. – Popis visokokoreliranih valuta u odnosu na bugarski lev (BGN)

                  Albanski lek (ALL), bosanskohercegovačka konvertibilna marka (BAM), švicarski franak (CHF), češka kruna (CZK), danska kruna (DKK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), poljski zloti (PLN), rumunjski leu (RON), srpski dinar (RSD), švedska kruna (SEK), euro (EUR).

                     Dio 6. – Popis visokokoreliranih valuta u odnosu na švicarski franak (CHF)

                  Albanski lek (ALL), bosanskohercegovačka konvertibilna marka (BAM), bugarski lev (BGN), češka kruna (CZK), danska kruna (DKK), hrvatska kuna (HRK), marokanski dirham (MAD), rumunjski leu (RON), srpski dinar (RSD), euro (EUR).

                     Dio 7. – Popis visokokoreliranih valuta u odnosu na kineski juan renminbi (CNY)

                  UAE dirham (AED), hongkonški dolar (HKD), izraelski novi šekel (ILS), libanonska funta (LBP), makaovska pataka (MOP), filipinski pezo (PHP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 8. – Popis visokokoreliranih valuta u odnosu na češku krunu (CZK)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), danska kruna (DKK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), poljski zloti (PLN), rumunjski leu (RON), srpski dinar (RSD), euro (EUR).

                     Dio 9. – Popis visokokoreliranih valuta u odnosu na dansku krunu (DKK)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), poljski zloti (PLN), rumunjski leu (RON), srpski dinar (RSD), švedska kruna (SEK).

                     Dio 10. – Popis visokokoreliranih valuta u odnosu na hongkonški dolar (HKD)

                  UAE dirham (AED), kineski juan renminbi (CNY), izraelski novi šekel (ILS), indijska rupija (INR), libanonska funta (LBP), marokanski dirham (MAD), makaovska pataka (MOP), filipinski pezo (PHP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 11. – Popis visokokoreliranih valuta u odnosu na hrvatsku kunu (HRK)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), danska kruna (DKK), mađarska forinta (HUF), marokanski dirham (MAD), sjevernomakedonski denar (MKD), rumunjski leu (RON), srpski dinar (RSD), euro (EUR).

                     Dio 12. – Popis visokokoreliranih valuta u odnosu na mađarsku forintu (HUF)

                  Bosanskohercegovačka konvertibilna marka (BAM), bugarski lev (BGN), češka kruna (CZK), danska kruna (DKK), hrvatska kuna (HRK), marokanski dirham (MAD), poljski zloti (PLN), rumunjski leu (RON), srpski dinar (RSD), euro (EUR).

                     Dio 13. – Popis visokokoreliranih valuta u odnosu na izraelski novi šekel (ILS)

                  UAE dirham (AED), kineski juan renminbi (CNY), hongkonški dolar (HKD), libanonska funta (LBP), marokanski dirham (MAD), makaovska pataka (MOP), filipinski pezo (PHP), singapurski dolar (SGD), tajlandski baht (THB), američki dolar (USD).

                     Dio 14. – Popis visokokoreliranih valuta u odnosu na indijsku rupiju (INR)

                  UAE dirham (AED), hongkonški dolar (HKD), makaovska pataka (MOP), filipinski pezo (PHP), tajlandski baht (THB), američki dolar (USD).

                     Dio 15. – Popis visokokoreliranih valuta u odnosu na južnokorejski von (KRW)

                  Singapurski dolar (SGD).

                     Dio 16. – Popis visokokoreliranih valuta u odnosu na libanonsku funtu (LBP)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), makaovska pataka (MOP), filipinski pezo (PHP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 17. – Popis visokokoreliranih valuta u odnosu na marokanski dirham (MAD)

                  UAE dirham (AED), albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), danska kruna (DKK), hongkonški dolar (HKD), hrvatska kuna (HRK), mađarska forinta (HUF), izraelski novi šekel (ILS), sjevernomakedonski denar (MKD), makaovska pataka (MOP), filipinski pezo (PHP), rumunjski leu (RON), srpski dinar (RSD), singapurski dolar (SGD), tajlandski baht (THB), američki dolar (USD), euro (EUR).

                     Dio 18. – Popis visokokoreliranih valuta u odnosu na sjevernomakedonski denar (MKD)

                  Bosanskohercegovačka konvertibilna marka (BAM), bugarski lev (BGN), češka kruna (CZK), danska kruna (DKK), hrvatska kuna (HRK), marokanski dirham (MAD), rumunjski leu (RON), srpski dinar (RSD), euro (EUR).

                     Dio 19. – Popis visokokoreliranih valuta u odnosu na makaovsku pataku (MOP)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), indijska rupija (INR), libanonska funta (LBP), marokanski dirham (MAD), filipinski pezo (PHP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 20. – Popis visokokoreliranih valuta u odnosu na filipinski pezo (PHP)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), indijska rupija (INR), libanonska funta (LBP), marokanski dirham (MAD), makaovska pataka (MOP), singapurski dolar (SGD), tajlandski baht (THB), tajvanski dolar (TWD), američki dolar (USD).

                     Dio 21. – Popis visokokoreliranih valuta u odnosu na poljski zloti (PLN)

                  Bosanskohercegovačka konvertibilna marka (BAM), bugarski lev (BGN), češka kruna (CZK), danska kruna (DKK), mađarska forinta (HUF), euro (EUR).

                     Dio 22. – Popis visokokoreliranih valuta u odnosu na rumunjski leu (RON)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), danska kruna (DKK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), srpski dinar (RSD), euro (EUR).

                     Dio 23. – Popis visokokoreliranih valuta u odnosu na srpski dinar (RSD)

                  Albanski lek (ALL), bosanskohercegovačka konvertibilna marka (BAM), bugarski lev (BGN), švicarski franak (CHF), češka kruna (CZK), danska kruna (DKK), hrvatska kuna (HRK), mađarska forinta (HUF), marokanski dirham (MAD), sjevernomakedonski denar (MKD), rumunjski leu (RON), euro (EUR).

                     Dio 24. – Popis visokokoreliranih valuta u odnosu na švedsku krunu (SEK)

                  Bosanskohercegovačka konvertibilna marka (BAM), bugarski lev (BGN), danska kruna (DKK), euro (EUR).

                     Dio 25. – Popis visokokoreliranih valuta u odnosu na singapurski dolar (SGD)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), južnokorejski von (KRW), libanonska funta (LBP), marokanski dirham (MAD), makaovska pataka (MOP), filipinski pezo (PHP), tajlandski baht (THB), tajvanski dolar (TWD), američki dolar (USD).

                     Dio 26. – Popis visokokoreliranih valuta u odnosu na tajlandski baht (THB)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), indijska rupija (INR), libanonska funta (LBP), marokanski dirham (MAD), makaovska pataka (MOP), filipinski pezo (PHP), singapurski dolar (SGD), tajvanski dolar (TWD), američki dolar (USD).

                     Dio 27. – Popis visokokoreliranih valuta u odnosu na tajvanski dolar (TWD)

                  UAE dirham (AED), kineski juan renminbi (CNY), hongkonški dolar (HKD), libanonska funta (LBP), makaovska pataka (MOP), filipinski pezo (PHP), singapurski dolar (SGD), tajlandski baht (THB), američki dolar (USD).

                     Dio 28. – Popis visokokoreliranih valuta u odnosu na američki dolar (USD)

                  UAE dirham (AED), kineski juan renminbi (CNY), hongkonški dolar (HKD), izraelski novi šekel (ILS), indijska rupija (INR), libanonska funta (LBP), marokanski dirham (MAD), makaovska pataka (MOP), filipinski pezo (PHP), singapurski dolar (SGD), tajlandski baht (THB), tajvanski dolar (TWD).

            ”